বিজয় দিবসে কর্মসূচিতে বাধা নেই, নির্বাচন বিরোধী কর্মকাণ্ড করা যাবে না: স্বরাষ্ট্রমন্ত্রী
বিজয় দিবস উপলক্ষে কোনো কর্মসূচি থেকে নির্বাচন বিরোধী কর্মকাণ্ড করা যাবে না বলে জানিয়েছেন স্বরাষ্ট্রমন্ত্রী আসাদুজ্জামান খান কামাল।
আজ শনিবার সকাল সাড়ে ৮টার দিকে রাজারবাগ পুলিশ লাইন্স স্মৃতিসৌধে পুষ্পস্তবক অর্পণ শেষে গণমাধ্যমকর্মীদের সঙ্গে আলাপকালে তিনি এ কথা জানান বলেন।
স্বরাষ্ট্রমন্ত্রী বলেন, 'শিডিউল ঘোষণা হয়ে গেছে। এখন সম্পূর্ণ নির্বাচন কমিশনের নির্দেশনা অনুযায়ী আমাদের নিরাপত্তা বাহিনী কাজ করছে। আমি আগেও বলেছি, একটা নির্দেশনা তারা দিয়েছিলেন, সেটা যথাযথভাবে পালন করার জন্য আমাদের নিরাপত্তা বাহিনী প্রস্তুত রয়েছে।'
তিনি বলেন, 'আজকে যেহেতু বিজয় দিবস, বিজয়ের আনন্দ সবাই করবে এটিই স্বাভাবিক। এটি যাতে সংযতভাবে করে, নির্বাচনমুখী যারা তাদের বিপরীতে কোনো কর্মকাণ্ড না করে সেটা আমাদের নিরাপত্তা বাহিনী খেয়াল রাখবে।'
স্বরাষ্ট্রমন্ত্রী আরও বলেন, 'বিজয়ের মাস, বিজয়ের দিন সে জন্য কাউকে আমরা মানা করছি না বিজয়ের আনন্দ প্রকাশ করতে। সে ক্ষেত্রে তারা (বিএনপিসহ বিরোধী দল) সংযতভাবে চলবে এবং তাদেরকে বলা হয়েছে, আপনারা একটা রোডম্যাপ দেবেন—কোথায় থেকে কীভাবে যাবেন, কী করবেন। সে অনুযায়ী আমাদের ডিএমপি কমিশনার তাদের নির্দেশনা দিয়েছেন।'

বিজয় দিবস উপলক্ষে কোনো কর্মসূচি থেকে নির্বাচন বিরোধী কর্মকাণ্ড করা যাবে না বলে জানিয়েছেন স্বরাষ্ট্রমন্ত্রী আসাদুজ্জামান খান কামাল।